Mohamed Ayoubi
Al Hoceima, 20 febrayer 2017 – Ij n wazul d ameqran i memmis n weydud Mikiba d lwalidin n 5 n ccuhada n Biyya i ibedden d imezgura ghar tewwart n rbank cca3bi s ij n targazt d tameqrant ass-a n 20 febrayer, ddikra wis setta mindeg nghin 5 n ccuhada n Biyya.
Ura d imeh’d’aren d tmeh’d’arin n ttanawi n Lbadissi, ffghen dd ad bedden ag 5 n ih’udriyen i yengha rmexzen, h’uma ad ssnen tidett nsen, ad 3aqben lmujrimin i ten yenghin, ur fedjten ci zi l3adala ; ad awin tasghart i twacunin n ccuhada, i yengha rmexzen yessbuhell iten, netnin 3ad ddaren.
Babas n Nabil yannak “aqa necnin 6 iseggwusa zegwami nemmut, mara xsen ad ay nghen rux ad ay nghen…” ur fhimegh i Nourdin Lem3ellem, maghar degs iqde3 awar, yugi ad t yejj ad ikemmer lkalima ines ghar tewwart n lbank cce3bi.
Babas n Imad, innak aqa sbuhlyen anegh arrin anegh d ibuhaliyen. Tarwa nnegh 3eddben ten di kumisarya, ndaren xsen lisanes di rbank cce3bi skemden ten.
Zi ssin tewqe3 tikri zi lbank cce3bi ghar ssaha n ccuhada, amghar Nasser Zafzafi, ira zeg imezgura yettquden lmasira, waxxa ira r3eskar d lpulis nnuqqaren dd i rbank cca3bi, d zznaqi dd yennuqqaten i ccari3 n mohamed d wenni netta manisma, ugin ad jjen imezdagh ad ssarsen nnwar d ccme3, i twengint n 5 n ccuhada n Biyya, i nghin ass n 20 febrayer 2011.
Nabil Ahamjik, inna deg wawar ines di ssaha n ccuhada, mani gha tkemmer tikri n wass-a belli “rmexzen yessaggwad it nnwar n weydud n Arrif i yexdaren ad yiri d asilmi, ag us3eskar n temdint n Biyya, d usiggwed n weydud ines…”
Amghar Nasser Zafzafi, deg ij n vidyu yeggi-t id tameddit-a inedded degs s liftifzaz i yegga lpulis i ij n thenjirt d tarifit zdat n lbank cca3bi. D wenni ssabab minxef yessnekkar tghuyyet weudud n Biyya n Al Hoceima, ggin tikri zi Lbank ghar ssaha n ccuhada. Inna-s Nasser Zafzafi i lwali n lpulis ad yejme3 iqzinen ines: “Amedrur ur yeswi walu d ddiyyut, yess3an tahenjirt d tarifit, neccin rejdud nnegh ddafa3en x temgharin nnegh d tmurt nnegh, ur ntijji bu iqzinen ad messen timgharin nnegh…”
Yegga ij n useqsi x maghar ttefghen manima di Lmeghrib ghir Arrif lla, yenna deg-s: “Maghar qqa3 ffghen di Lmeghib yejjiten rmexzen, ghir di Al Hoceima d Arrif lla?”
Yegga 3awed ij n ubarraeh’ i iyduden umadal, h’uma ad bedden ag Arrif: “Nettegg ij n uraghi ghar lmujtama3 ddewli, ad ibedd ag Arrif, ad ih’da Arrif…” Ar uneggar yettar zeg Irifiyen marra di Arrif d umadal, ad ggen fus deg ufus, ad bedden ag tagrawla n Arrif, ar gha dd awin tasghart nsen.
run_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn